Pulitzer-verðlaunin

Pulitzer-verðlaunin (enska: Pulitzer Prize) eru bandarísk verðlaun sem veitt eru af Columbia-háskóla í New York. Verðlaunin eru veitt fólki, dagblöðum, tímaritum eða frettastofum fyrir árangur í eftirfarandi flokkum: blaðamennsku, bókmenntum, skáldskap og tónlist. Verðlaunaflokkunum er síðan skipt í undirflokka. Verðlaunin njóta mikillar virðingar um allan heim.

Verðlaunin voru stofnuð að undirlagi Josephs Pulitzer, sem var einn af frumkvöðlum rannsóknarblaðamennsku á 19. öld í blaði sínu, New York World. Pulitzer og samtímamenn hans á borð við Charles E. Scripps og William Randolph Hearst byggðu upp mikil fjölmiðlaveldi á grundvelli slíkrar blaðamennsku."Joseph Pulitzer, pionnier du journalisme moderne" par  Liliane Charrier le 14 avril 2013  sur TV5 Monde  

Verðlaunin voru stofnuð samkvæmt erfðaskrá Pulitzers árið 1917, um sex árum eftir dauða hans. Í byrjun voru þau veitt í tólf flokkum fjölmiðlunar og lista. Frá byrjun 21. aldar hafa þau verið veitt í 21 flokki, meðal annars nokkrum flokkum ritstjórnar, skopmynda, ljósmynda, skáldsagna, ævisagna, leiklistar, ljóðlistar, sagnfræði og tónlistar. Verðlaununum fylgir umslag með 10.000 Bandaríkjadölum. Verðlaunahafar Pulitzer-verðlaunanna fyrir almenningsþjónustu fá jafnframt gullmedalíu.

Tilvísanir

Flokkur:Bandarísk verðlaun
Flokkur:Blaðamannaverðlaun
Flokkur:Bókmenntaverðlaun

Flokkur:Tónlistarverðlaun